Federashon Futbòl Boneriano
Federashon Futbòl Boneriano (FFB) of Federashon di Futbòl Boneriano (FFB) (hulandes: Bonaireaans Voetbal Bond) ta e bònt di futbòl di Boneiru. E federashon ta e organisadó ofisial di Liga Boneiru i Kopa MCB, i ta responsabel pa e selekshonnan nashonal, maskulino i femenino, di e isla. FFB no ta afiliá na FIFA, pero si ta miembro di CONCACAF i su supgrupo karibense, CFU. Na 2019 a solisita  miembrecia di FIFA, pero por ser Boneiru solamente un munisipio spesial e petishon e keda finalmente rechasá despues di un kaso den Korte di Arbitrahe pa Deporte na 2020.

Historia 
Histórikamente FFB tabatin dos predesesor: Bonairaansche Voetbal Bond, fundá na yüni 1933 i aktivo te 1937 i Bonaireaans Voetbal Bond fundá na 1954. Dia 31 di mei 1960 ta funda e di tres i aktual Bonaireaans Voetbal Bond (BVB), kual nòmber ta wòrdu kambia pa Federashon di Futbòl Boneriano na 1988. Fundadónan tabata ocho klup di futbòl: Cierra Maestra, Flamingo, Vespo, O.A., Centro Rincón, Amstel, Deportivo i Uruguay. Hosé Frans, maestro i polítiko, tabata su promé presidente. FFB tabata kai direkt bou di NAVU desde su afiliashon dia 4 di ougùstùs 1963 te ku e reforma estatal di Antias Hulandes na 2010. Na 1972 FFB a optené partisipashon den kampeonato di Antias Hulandes. Na 2012 e ta bira miembro asosiá di CONCACAF i na 2014 miembro ofisial.

Presidente aktual di FFB ta Ludwig (Luti) Balentin.

Miembro di FFB

Link eksterno 
Wepsait ofisial di FFB
 Boneiru na CONCACAF 

Futbòl na Boneiru